Վալենտինո Լազարո

**Վալենտինո Լազարո** (, ), ավստրիացի պրոֆեսիոնալ ֆուտբոլիստ։ Ներկայումս հանդես է գալիս Ինտեր Միլանի և Ավստրիայի ազգային հավաքականի կազմում։ Խաղում է աջ կիսապաշտպանի դիրքում։

## Ակումբային կարիերա
### Ռեդ Բուլ Զալցբուրգ
Ֆուտբոլիստի կարիերան Լազարոն սկսել է Գրացերում։ 2011 թվականին նա միացավ Ռեդ Բուլ Զալցբուրգի ակադեմիային։ Իր պրոֆեսիոնալ դեբյուտը նշեց 2012 թվականի նոյեմբերի 3-ին՝ փոխարինելով Վալյոն Բերիշային Ադմիրա Վակերի դեմ խաղում և 16 տարեկան ու 224 օրական հասակում դառնալով Ավստրիայի Բունդեսլիգայի պատմության ամեներիտասարդ ֆուտբոլիստը։ Իր առաջին գոլը խփեց 2014 թվականի փետրվարի 23-ին՝ Ադմիրա Վակերի դեմ խաղում։ Առաջին հանդիպումը եվրոպական առաջնություններում անցկացրեց մարտի 13-ին՝ փոխարինելով Քևին Կամպլին Եվրոպայի Լիգայի 1/8 եզրափակչի Բազելի դեմ խաղում։ 2013-14 մրցաշրջանում Լազարոն անցկացրեց 13 հանդիպում՝ դառնալով 2 գոլի և 1 գոլային փոխանցման հեղինակ։

2014 թվականի օգոստոսի 10-ին Լազարոն փոխարինման մտավ և գոլի ու գոլային փոխանցման հեղինակ դարձավ Գրյոդիգի դեմ խաղում։ Օգոստոսի 23-ին՝ Ալտախի դեմ խաղում ավստրիացին կրկին փոխարինման մտավ ու դարձավ գոլի և գոլային փոխանցման հեղինակ՝ օգնելով Զալցբուրգին հաղթել 5-0 հաշվով։ Սեպտեմբերի 24-ին Լազարոն 2 գոլային փոխանցում տվեց Ավստրիայի գավաթի Վիներ Շպորտկլուբի դեմ խաղում, իսկ հանդիպումն ավարտվեց 1-12 հաշվով։ 2015 թվականի ապրիլի 4-ին նա դուբլ ձևակերպեց Աուստրիա Վիեննայի դեմ խաղում։ 2016 թվականի մայիսի 15-ին ավստրիացին Լազարոն խփեց Վոլֆսբերգի դեմ հանդիպման միակ գնդակը՝ 1-0 հաշվով հաղթանակ պարգևելով իր թիմին։ Մայիսի 19-ին Լազարոն 2 գոլային փոխանցման հեղինակ դարձավ Ավստրիայի գավաթի Ադմիրա Վակերի դեմ խաղում՝ օգնելով Ռեդ Բուլին հաղթել 5-0 հաշվով և նվաճել գավաթը։

Իր առաջին գոլը եվրոպական առաջնություններում Լազարոն խփեց 2016 թվականի օգոստոսի 16-ին՝ գրավելով մրցակցի դարպասը Չեմպիոնների Լիգայի որակավորման առաջին փուլի Դինամո Զագրեբի դեմ խաղում։ Զալցբուրգի ավագի թևկապով նա առաջին անգամ խաղադաշտ դուրս եկավ հոկտեմբերի 26-ին՝ Ավստրիայի գավաթի Ֆլորիդսդորֆի դեմ խաղում։ Դեկտեմբերի 3-ին Լազարոն 2 գոլային փոխանցում տվեց Ալտախի դեմ խաղում։ 2017 թվականի ապրիլի 26-ին նա գոլի և գոլային փոխանցման հեղինակ դարձավ Ավստրիայի գավաթի կիսաեզրափակչի Ադմիրա Վակերի դեմ խաղում։ Մայիսի 13-ին ավստրիացին խփեց Ռապիդ Վիեննայի դեմ հանդիպման միակ գնդակը՝ 1-0 հաշվով հաղթանակ պարգևելով Ռեդ Բուլին։ Մայիսի 25-ին Լազարոն գոլի և գոլային փոխանցման հեղինակ դարձավ Աուստրիա Վիեննայի դեմ խաղում։ Հունիսի 1-ին նա գոլ խփեց Ավստրիայի գավաթի եզրափակչի Ռապիդ Վիեննայի դեմ խաղում՝ օգնելով իր թիմին հաղթել 2-1 հաշվով և նվաճել գավաթը։ Ռեդ Բուլ Զալցբուրգի կազմում Լազարոն անցկացրեց 121 հանդիպում՝ դառնալով 15 գոլի և 23 գոլային փոխանցման հեղինակ։

### Հերթա Բեռլին
2017 թվականի օգոստոսի 3-ին Լազարոն վարձավճարով միացավ Հերթա Բեռլինին։ Իր դեբյուտը նշեց սեպտեմբերի 28-ին՝ թիմի մեկնարկային կազմում խաղադաշտ դուրս գալով Եվրոպայի Լիգայի խմբային փուլի Էստերսունդի դեմ խաղում։ Առաջին հանդիպումը Բունդեսլիգայում անցկացրեց հոկտեմբերի 1-ին՝ փոխարինելով Օնդրեյ Դուդային Բավարիա Մյունխենի դեմ խաղում։ Նոյեմբերի 16-ին Հերթան գնեց Լազարոյի լրիվ տրանսֆերը։ Դեկտեմբերի 17-ին նա 2 գոլային փոխանցում տվեց ՌԲ Լայպցիգի դեմ խաղում՝ օգնելով իր թիմին հաղթել 3-2 հաշվով։ Առաջին գոլը Հերթայի կազմում խփեց 2018 թվականի փետրվարի 10-ին՝ Բայեր Լևերկուզենի դեմ խաղում։ Իր առաջին մրցաշրջանում Լազարոն անցկացրեց 31 հանդիպում՝ դառնալով 2 գոլի և 6 գոլային փոխանցման հեղինակ։

2018 թվականի սեպտեմբերի 22-ին Լազարոն գոլի հեղինակ դարձավ Բորուսիա Մյոնխենգլադբախի դեմ խաղում։ Նոյեմբերի 24-ին նա գոլ խփեց Հոֆենհայմի դեմ հանդիպման 87-րդ րոպեին՝ փրկելով Հերթային պարտությունից։ 2019 թվականի մայիսի 11-ին ավստրիացին 2 գոլային փոխանցում տվեց Աուգսբուրգի դեմ խաղում՝ օգնելով իր թիմին հաղթել 4-3 հաշվով։ Հերթա Բեռլինի կազմում Լազարոն անցկացրեց 65 հանդիպում՝ դառնալով 5 գոլի և 13 գոլային փոխանցման հեղինակ։

### Ինտեր Միլան
2019 թվականի հուլիսի 1-ին Լազարոն 4 տարվա պայմանագիր կնքեց Ինտեր Միլանի հետ։ Ակումբը նրա համար վճարեց 22 միլիոն եվրո։

## Միջազգային կարիերա
Լազարոն ծնվել է Ավստրիայում անգոլացի հորից և հույն մորից, ու ներկայացրել է Ավստրիան տարբեր տարիքային երիտասարդական հավաքականներում։ 2013 թվականի մայիսին նա մինչև 17 տարեկանների հավաքականի կազմում մասնակցեց Եվրոպայի առաջնությանը՝ խաղադաշտ դուրս գալով բոլոր 3 հանդիպումներում և դառնալով 3 գոլային փոխանցման հեղինակ։ Հոկտեմբերին Լազարոն մասնակցեց աշխարհի Մ17 առաջնությանը՝ անցկացնելով 3 հանդիպում, իսկ Ավստրիան դուրս մնաց խմբային փուլից՝ զբաղեցնելով վերջին հորիզոնականը իր խմբում։

Ավստրիայի ազգային հավաքական Լազարոն առաջին անգամ հրավիրվեց 2014 թվականի մայիսին՝ Իսլանդիայի և Չեխիայի դեմ խաղերի համար։ Իր դեբյուտը ազգային հավաքականում նշեց մայիսի 30-ին՝ փոխարինելով Մարկո Արնաուտովիչին Իսլանդիայի դեմ ընկերական խաղում։ 2016 թվականի մայիսին Լազարոն ընդգրկվեց Ավստրիայի՝ Եվրոպայի առաջնության համար նախնական 24-հոգանոց կազմում, սակայն դուրս մնաց վերջնական թիմից։ Առաջին հանդիպումը հավաքականի մեկնարկային կազմում նա անցկացրեց 2016 թվականի նոյեմբերի 15-ին՝ Սլովակիայի դեմ խաղում։

Իր առաջին գոլը ազգային հավաքականի կազմում Լազարոն խփեց 2018 թվականի նոյեմբերի 18-ին՝ Հյուսիսային Իռլանդիայի դեմ խաղում՝ գրավելով մրցակցի դարպասը հանդիպման ավելացված ժամանակում և 2-1 հաշվով հաղթանակ պարգևելով Ավստրիային։ Իր երկրորդ գոլը խփեց 2019 թվականի հունիսի 10-ին՝ Հյուսիսային Մակեդոնիայի դեմ խաղում։

## Կարիերայի վիճակագրություն
### Ակումբային վիճակագրություն
*2019 թվականի օգոստոսի 14-ի դրությամբ*

### Միջազգային վիճակագրություն
*2019 թվականի օգոստոսի 14-ի դրությամբ*

### Միջազգային գոլեր

## Նվաճումներ
### Ակումբային
**Ռեդ Բուլ Զալցբուրգ**

* Ավստրիայի առաջնություն․ 2011–12, 2013–14, 2014–15, 2015–16, 2016–17
* Ավստրիայի գավաթ․ 2013–14, 2014–15, 2015–16, 2016–17

## Ծանոթագրություններ

## Արտաքին հղումներ
* Լազարոյի պաշտոնական Ֆեյսբուքի էջը
* Լազարոյի պաշտոնական Ինստագրամի էջը
* Լազարոն transfermarkt-ում
* Լազարոն soccerbase.com-ում
* Լազարոն WhoScored.com կայքում
* Լազարոն Հերթա Բեռլինի պաշտոնական կայքում
* Լազարոն Ինտեր Միլանի պաշտոնական կայքում 
* Լազարոն ՈՒԵՖԱ-ի պաշտոնական կայքում

Կատեգորիա:Ավստրիայի հավաքականի ֆուտբոլիստներ
Կատեգորիա:Ավստրիացի ֆուտբոլիստներ
Կատեգորիա:Բեռլինի Հերտայի ֆուտբոլիստներ
Կատեգորիա:Բունդեսլիգայի ֆուտբոլիստներ
Կատեգորիա:Ինտեր Միլանի ֆուտբոլիստներ
Կատեգորիա:Իտալիայի լեգեոներ ֆուտբոլիստներ
Կատեգորիա:Լիֆերինգի ֆուտբոլիստներ
Կատեգորիա:ՈՒԵՖԱ Եվրո 2020-ի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Ռեդ Բուլ Զալցբուրգի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ